Leef uit jou Doop: 3.2 Die verband tussen die heilswerk van Christus en die doop - www.bybelkennis.co.za
by Mitch Kalp · 14/09/2012
Leef uit jou Doop: 3.2 Die verband tussen die heilswerk van Christus en die doop – Adrio König
3.2 Die verband tussen die heilswerk van Christus en die doop
Sonder die heilswerk van Christus sou die doop geen waarde gehad het nie, kon daar trouens glad nie ’n Christelike doop gewees het nie.
In of deur die doop gee God ons deur die Gees al die skatte wat Christus vir ons verdien het. Maar ons kry nie net die skatte van Christus nie, ons kry Hom. Ons word met Hom verenig in die doop, ons word in sy dood ingedoop, in sy begrafnis, in sy opstanding in. Hy word ons lewe. Sonder Hom sou ons selfs nie eens in die verbond opgeneem kon word nie. Paulus noem Hom immers die eintlike nasaat/nakomeling van Abraham. Deur Hom word ons ook nakomelinge van Abraham omdat ons deur die doop met Hom verenig is (Gal 3:16, 27-29).
Sonder Christus en sy heilswerk sou daar dus geen waarde in die doop gewees het nie, sou daar selfs geen doop gewees het nie. Maar dit beteken natuurlik ook dat daar nie ’n spanning is tussen Christus se heilswerk en die doop nie. Sommige probeer byvoorbeeld Handelinge 22:16 anders verklaar as wat daar uitdruklik staan (“Laat jou doop en jou sondes afwas”) met die argument dat net die bloed van Jesus ons sondes afwas, en daarom nie die doop nie. Maar hierdie teks beteken tog seker eerder dat God ons sondes deur die doop afwas op grond van die dood (bloed) van Christus. Alles word ook nie so omvattend geformuleer in die Nuwe Testament nie. Daar geld seker ook soms: “’n Goeie begrip het net ’n halwe woord nodig.”
by Mitch Kalp · Published 07/07/2011 · Last modified 28/09/2014